钦定古今图书集成/明伦汇编/闺媛典/第045卷 > 王广女
## 钦定古今图书集成/明伦汇编/闺媛典/第045卷 > 王广女

按《晋书列女传》：“王广女，不知何许人也。容质甚美，慷
慨有丈夫之节。广仕刘聪，为西扬州刺史。蛮帅梅芳
攻陷扬州，而广被杀。王时年十五，芳纳之。俄于暗室
击芳，不中，惊起曰：‘何故反耶’？王骂曰：‘蛮畜！我欲诛反
贼，可谓反乎？吾闻父仇不同天，母仇不同地。汝反逆
无状，害人父母，而复以无礼陵人，吾所以不死者，欲
诛汝耳。今死自吾分，不待汝杀，但恨不得枭汝首于
通逵，以塞大耻’。”辞气猛厉，言终乃自杀。芳止之不可。